চুনারুঘাট প্রতিনিধি ॥ চুনারুঘাটের বাল্লা সীমান্তে বিজিবি-বিএসএফ এর মধ্যে পতাকা বৈঠক হয়েছে। সোমবার উপজেলার বাল্লা সীমান্তে গাজীপুর ইউনিয়ন পরিষদ কার্যালয়ে এ বৈঠক অনুষ্ঠিত হয়। বৈঠকে বিজিবির পক্ষে নেতৃত্ব দেন শ্রীমঙ্গলের বিজিবি ১৪ ব্যাটালিয়ন এর কমান্ডিং অফিসার মেজর মোঃ জুবায়ের। ভারতের পক্ষে নেতৃত্ব দেন ত্রিপুরার প্রহরমুড়া বিএসএফ ব্যাটালিয়ন এর কমান্ডিং অফিসার এ.কে বিদ্যাপি। বৈঠকে স্থানীয় ইউপি চেয়ারম্যান তাজুল ইসলাম ছাড়াও বাল্লা বিজিবি ক্যাম্পের কোম্পানী কমান্ডার মোশাররফ হোসেন উপস্থিত ছিলেন। বৈঠকে পূজা ও ঈদ উপলক্ষে চোরাচালান রোধ ও সীমান্ত এলাকায় নিরাপত্তা ব্যবস্থা জোরদারের ব্যাপারে আলোচনা হয়।